ที่ มท ๐๘๑๖.๒/ว กรมส่งเสริมการปกครองท้องถิ่น

ถนนนครราชสีมา เขตดุสิต

กทม. ๑๐๓๐๐

เมษายน ๒๕๖๑

เรื่อง การบันทึกระบบข้อมูลสารสนเทศทางการศึกษาท้องถิ่น (School Information System : SIS) และระบบสารสนเทศทางการศึกษา ศูนย์พัฒนาเด็กเล็กขององค์กรปกครองส่วนท้องถิ่น (Child development center information system : CCIS) ประจำปีการศึกษา ๒๕๖๑

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย ๑. แนวทางการดำเนินการบันทึกข้อมูลระบบข้อมูลสารสนเทศทางการศึกษาท้องถิ่น (School

Information System : SIS) และระบบสารสนเทศทางการศึกษา ศูนย์พัฒนาเด็กเล็กขององค์กรปกครองส่วนท้องถิ่น (Child development center information system : CCIS) ประจำปี การศึกษา ๒๕๖๑ จำนวน ๑ ชุด

๒. แบบรายงานข้อมูลทั่วไปเกี่ยวกับการจัดการศึกษาโรงเรียนสังกัดองค์กรปกครองส่วนท้องถิ่น

(สำหรับจังหวัดรายงาน) จำนวน ๑ ฉบับ

๓. แบบรายงานจำนวนองค์กรปกครองส่วนท้องถิ่นที่จัดการศึกษา (สำหรับจังหวัดรายงาน)

จำนวน ๑ ฉบับ

๔. แบบรายงานสรุปข้อมูลจำนวนนักเรียนของโรงเรียนในสังกัดอื่นๆ (สำหรับจังหวัดรายงาน)

จำนวน ๑ ฉบับ

๕. แบบตรวจสอบการกรอกข้อมูลแบบสำรวจการสนับสนุนเงินอุดหนุนเฉพาะกิจ รายการค่าก่อสร้างอาคารเรียนของโรงเรียนในสังกัดองค์กรปกครองส่วนท้องถิ่น (สำหรับจังหวัดรายงาน) จำนวน ๑ ฉบับ

๖. แบบตรวจสอบการกรอกข้อมูลแบบสำรวจการสนับสนุนเงินอุดหนุนเฉพาะกิจ รายการค่าครุภัณฑ์การศึกษาสำหรับโรงเรียนในสังกัดองค์กรปกครองส่วนท้องถิ่น (สำหรับจังหวัดรายงาน) จำนวน ๑ ฉบับ

๗. แบบรายงานข้อมูลศูนย์พัฒนาเด็กเล็กขององค์กรปกครองส่วนท้องถิ่นในระดับจังหวัด

จำนวน ๑ ฉบับ

๘. แบบรายงานการตรวจสอบการซ้ำซ้อนของนักเรียนและเด็กเล็ก ในสังกัดองค์กรปกครอง

ส่วนท้องถิ่น (สำหรับจังหวัดรายงาน) จำนวน ๑ ฉบับ

ด้วยกรมส่งเสริมการปกครองท้องถิ่น จะดำเนินการเปิดระบบข้อมูลสารสนเทศทางการศึกษาท้องถิ่น (School Information System : SIS) และระบบสารสนเทศทางการศึกษา ศูนย์พัฒนาเด็กเล็กขององค์กรปกครองส่วนท้องถิ่น (Child development center information system : CCIS) ในระหว่าง วันที่ ๑ พฤษภาคม ถึงวันที่ ๑๕ มิถุนายน ๒๕๖๑ เพื่อให้องค์กรปกครองส่วนท้องถิ่นและสถานศึกษาในสังกัดองค์กรปกครองส่วนท้องถิ่น บันทึกข้อมูลนักเรียนของสถานศึกษาในสังกัดองค์กรปกครองส่วนท้องถิ่น รวมทั้งข้อมูลตามฐานข้อมูลอื่นๆ แบบสำรวจการสนับสนุนเงินอุดหนุนเฉพาะกิจ รายการค่าก่อสร้างอาคารเรียน รายการค่าครุภัณฑ์การศึกษา และอาคารศูนย์พัฒนาเด็กเล็ก ในสังกัดองค์กรปกครองส่วนท้องถิ่น และข้อมูลนักเรียนของโรงเรียนในสังกัดอื่นๆ ประจำปีการศึกษา ๒๕๖๑ เพื่อใช้เป็นฐานข้อมูลในการจัดสรรงบประมาณด้านการศึกษา ให้แก่องค์กรปกครองส่วนท้องถิ่นต่อไป

/ดังนั้น ...

ดังนั้น เพื่อให้การจัดสรรงบประมาณเป็นไปด้วยความเรียบร้อย ถูกต้อง ครบถ้วนและสามารถนำข้อมูลดังกล่าว มาใช้ในการจัดสรรงบประมาณได้อย่างถูกต้อง จึงขอความร่วมมือให้จังหวัดดำเนินการดังนี้

๑. ดำเนินการตามแนวทางการบันทึกข้อมูลในระบบข้อมูลสารสนเทศทางการศึกษาท้องถิ่น (SIS) และระบบสารสนเทศทางการศึกษา ศูนย์พัฒนาเด็กเล็กขององค์กรปกครองส่วนท้องถิ่น (CCIS) ปีการศึกษา ๒๕๖๑ รายละเอียดตามสิ่งที่ส่งมาด้วย

๒. แจ้งให้องค์กรปกครองส่วนท้องถิ่น กำชับผู้รับผิดชอบในการดำเนินการบันทึกข้อมูลนักเรียนและเด็กเล็ก ในระบบสารสนเทศทางการศึกษาท้องถิ่น (SIS) หรือระบบสารสนเทศทางการศึกษาศูนย์พัฒนาเด็กเล็กขององค์กรปกครองส่วนท้องถิ่น (CCIS) ให้แล้วเสร็จภายในวันที่ ๑๕ มิถุนายน ๒๕๖๑ โดยระบบจะปิดการบันทึกข้อมูลในเวลาเที่ยงคืน ทั้งนี้ กรมส่งเสริมการปกครองท้องถิ่นจะถือว่าข้อมูลดังกล่าว เป็นข้อมูลที่ถูกต้อง ครบถ้วน เพื่อใช้ประกอบการพิจารณาจัดสรรงบประมาณด้านการศึกษาต่อไป หากภายหลังองค์กรปกครองส่วนท้องถิ่นไม่ได้รับการจัดสรรงบประมาณด้านการศึกษา โดยเฉพาะเงินอุดหนุนค่าอาหารเสริม (นม) และอาหารกลางวัน ให้พิจารณาดำเนินการแก่ผู้รับผิดชอบขององค์กรปกครองส่วนท้องถิ่นที่ไม่ได้บันทึกข้อมูล ซึ่งถือเป็นความบกพร่องของเจ้าหน้าที่ผู้รับผิดชอบขององค์กรปกครองส่วนท้องถิ่นนั้นๆ

๓. แจ้งให้องค์กรปกครองส่วนท้องถิ่นกำชับให้ผู้รับผิดชอบขององค์กรปกครองส่วนท้องถิ่น สถานศึกษา (โรงเรียนและศูนย์พัฒนาเด็กเล็กในสังกัดองค์กรปกครองส่วนท้องถิ่น) ตรวจสอบความซ้ำซ้อน และตรวจสอบนักเรียนและเด็กเล็กว่ามีตัวตนอยู่จริง เพื่อป้องกันมิให้มีข้อมูลซ้ำซ้อนกัน หรือไม่มีตัวตนอยู่จริง โดยดำเนินการตามหนังสือกรมส่งเสริมการปกครองท้องถิ่น ด่วนที่สุด ที่ มท ๐๘๑๖.๒/ว ๑๕๘ ลงวันที่ ๑๗ มกราคม ๒๕๖๑ ทั้งนี้ หากมีการตรวจพบภายหลังว่ามีการบันทึกข้อมูลซ้ำซ้อนหรือบันทึกข้อมูลนักเรียน ที่ไม่มีตัวตนอยู่จริง ให้องค์กรปกครองส่วนท้องถิ่นพิจารณาดำเนินการแก่ผู้รับผิดชอบขององค์กรปกครอง ส่วนท้องถิ่นที่มีส่วนเกี่ยวข้องกับการบันทึกข้อมูลดังกล่าว

๔. ให้สำนักงานส่งเสริมการปกครองท้องถิ่นจังหวัด สุ่มตรวจสอบการบันทึกข้อมูลนักเรียนและเด็กเล็กในสถานศึกษาสังกัดองค์กรปกครองส่วนท้องถิ่นเป็นระยะ ในช่วงเวลาการเปิดระบบเพื่อบันทึกข้อมูล

๕. ให้สำนักงานส่งเสริมการปกครองท้องถิ่นจังหวัดรวบรวมแบบรายงานขององค์กรปกครองส่วนท้องถิ่นและจัดทำแบบรายงาน ตามสิ่งที่ส่งมาด้วย ๒ - ๗ ส่งให้กรมส่งเสริมการปกครองท้องถิ่น ภายในวันที่ ๑๖ กรกฎาคม ๒๕๖๑

๖. ให้สำนักงานส่งเสริมการปกครองท้องถิ่นจังหวัดรวบรวมแบบรายงานการตรวจสอบการซ้ำซ้อนของนักเรียนและเด็กเล็ก ตามสิ่งที่ส่งมาด้วย ๘ ส่งให้กรมส่งเสริมการปกครองท้องถิ่น ทางไปรษณีย์อิเลคทรอนิค์ E-mail : dla0826.2@gmail.com ภายในวันที่ ๒๙ มิถุนายน ๒๕๖๑

จึงเรียนมาเพื่อโปรดพิจารณาดำเนินการต่อไป

ขอแสดงความนับถือ

อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

กลุ่มงานยุทธศาสตร์การพัฒนาการจัดการศึกษาท้องถิ่น

โทร. ๐ ๒๒๔๑ ๙๐๒๑ - ๓ ต่อ ๓๐๒, ๓๐๖

โทรสาร ๐ ๒๒๔๑ ๙๐๒๑ - ๓ ต่อ ๓๑๘